## Pravilnik o uvjetima i načinu vođenja građevnog dnevnika

### NN 6/2000 (19.1.2000.), Pravilnik o uvjetima i načinu vođenja građevnog dnevnika

# MINISTARSTVO PROSTORNOG UREĐENJA,GRADITELJSTVA I STANOVANJA

Na temelju članka 67. stavka 3. Zakona o gradnji (»Narodne
novine« broj 52/99 i 75/99) ministar prostornog uređenja,
graditeljstva i stanovanja donosi

## PRAVILNIK

### O UVJETIMA I NAČINU VOÐENJA GRAÐEVNOG DNEVNIKA

Članak 1.

Ovim Pravilnikom određuju se uvjeti, način vođenja
i obrazac građevnog dnevnika kao dijela dokumentacije koju
izvođač mora imati na gradilištu.

Članak 2.

Građevni dnevnik je dokument o tijeku gradnje kojim sedokazuje usklađenost uvjeta i načina gradnje odnosno
izvođenja pojedinih radova s pretpostavkama i zahtjevima iz
glavnog projekta, izvedbenog projekta, propisa i normi.

Članak 3.

O gradnji građevine odnosno o izvođenju pojedinih radova
za koje je potrebna građevna dozvola izvođač je
obvezan voditi građevni dnevnik.

Ako u gradnji sudjeluju dva ili više izvođača,
građevni dnevnik vodi izvođač odgovoran za međusobno
usklađivanje radova.

Članak 4.

Građevni dnevnik vodi se tijekom gradnje za cijelu građevinu
od dana početka pripremnih radova do dana završetka
gradnje.

Iznimno od stavka 1. ovog članka građevni dnevnik vodi
se i za dijelove građevine, ako su ti dijelovi određeni
načelnom dozvolom.

Članak 5.

O gradnji tehničko-tehnološkog dijela građevine
(most, tunel, dionica ceste i sl.) odnosno o izvođenju pojedinih
radova (dijelovi građevine izrađeni izvan mjesta ugradbe,
ugradnja opreme, radovi pojedinih izvođača i sl.) izvođač
može voditi zasebni građevni dnevnik kao sastavni dio
građevnog dnevnika za cijelu građevinu.

Zasebni građevni dnevnik vodi se od dana početka gradnje
tehničko-tehnološkog dijela građevine odnosno
početka izvođenja pojedinih radova do dana završetka
te gradnje odnosno radova.

O zasebnom građevnom dnevniku obvezno se u građevni dnevnik
za cijelu građevinu upisuju podaci:

- naziv odnosno opis tehničko-tehnološkog dijela građevine
odnosno radova,

- naziv i sjedište izvođača te ime odgovorne osobe
koja vodi gradnju,

- naziv i sjedište osobe koja obavlja stručni nadzor
te ime nadzornog inženjera odnosno imena glavnog i drugih
nadzornih inženjera,

- nadnevak početka i završetka vođenja zasebnog
građevnog dnevnika.

Članak 6.

Građevni dnevnik odnosno zasebni građevni dnevnik (u daljnjem
tekstu: dnevnik) vodi odgovorna osoba koja vodi gradnju odnosno
pojedine radove (glavni inženjer gradilišta, inženjer
gradilišta i voditelj gradilišta).

Dnevnik može voditi i osoba koju odredi upisom u dnevnik
odgovorna osoba iz stavka 1. ovog članka.

Članak 7.

Dnevnik se vodi u paricama (kopijama) s jednako obilježenim
listovima formata 210 x 297 mm

Oblik i sadržaj parica prve i ostalih stranica dnevnika prikazan
je na obrascima koji su tiskani uz ovaj Pravilnik i čine
njegov sastavni dio.

Članak 8.

Osoba koja vodi dnevnik svakodnevno upisuje podatke o usklađenosti
i odstupanjima od uvjeta i načina gradnje odnosno izvođenja
pojedinih radova u odnosu na pretpostavke i zahtjeve iz glavnog
projekta, izvedbenog projekta i tehničkih propisa, a osobito
podatke o:

- elaboratu o iskolčenju građevine i osobi koja je
provela iskolčenje,

- prispjeću i porijeklu gradiva, građevnih proizvoda
i opreme koje se ugrađuje, s dokazima o njihovoj uporabljivosti,

- promjenama vremenskih i drugih uvjeta za izvođenje radova,

- predloženim odnosno poduzetim mjerama usklađenja uvjeta
za izvođenje radova,

- obavljenim pregledima i dokazima kvalitete izvedenih radova
(na pr. temeljne jame odnosno tla, skela, oplate, armature, izvedba
probne dionice i dr.), ugrađenih proizvoda i opreme.

Osoba iz stavka 1. ovog članka obvezno upisuju u dnevnik
odmah po nastanku podatke koji se odnose na izmjene i dopune građevne
odnosno načelne dozvole, kao i podatke o promjenama sudionika
u gradnji i tijeka gradnje odnosno izvođenja pojedinih radova.

Glavni nadzorni odnosno nadzorni inženjer upisom u dnevnik:

- utvrđuje usklađenost iskolčenja s elaboratom
o iskolčenju građevine i projektom i odobrava početak
izvođenja radova na građevini,

- ocjenjuje usklađenost pregledanih izvedenih radova sa zahtjevima
odnosno pretpostavkama iz glavnog projekta, izvedbenog projekta
i tehničkih propisa,

- odobrava odnosno zabranjuje nastavak radova te odobrava odnosno
određuje način otklanjanja utvrđenih neusklađenosti.

Revident i projektant te osoba koja provodi inspekcijski ili drugi
nadzor prema posebnom propisu upisuju u dnevnik podatke o obavljenom
pregledu i nalazu.

Članak 9.

Odgovorna osoba koja vodi gradnju i glavni nadzorni inženjer
odnosno nadzorni inženjer potpisom na svakoj stranici ovjeravaju
točnost upisa u dnevnik.

Glavni nadzorni odnosno nadzorni inženjer uzima i pohranjuje
paricu svake ovjerene stranice dnevnika odmah po ovjeri.

Upis u dnevnik ne smije se brisati, a precrtani i ispravljeni
upis mora biti čitljiv i ovjeren potpisima osoba iz stavka
1. ovog članka.

Nadzorni inženjer daje paricu završenog zasebnog građevnog
dnevnika glavnom nadzornom inženjeru radi sastavljanja građevnog
dnevnika za cijelu građevinu.

Glavni nadzorni odnosno nadzorni inženjer po završetku
gradnje daje investitoru na trajno čuvanje paricu uvezanog
dnevnika.

Dnevnik mora biti uvezan tako da nije moguća zamjena sastavnih
dijelova.

Članak 10.

Građevinski dnevnici koji su se vodili do stupanja na snagu
ovog Pravilnika po odredbama Pravilnika o uvjetima, načinu
i obrascu vođenja građevinskog dnevnika (»Narodne
novine«, broj 59/93) nastavit će se voditi na način
određen odredbama ovog Pravilnika, a izvođači su
dužni osigurati parice dnevnika prema odredbi članka
7. stavka 2. do 31. ožujka 2000. godine.

Članak 11.

Danom stupanja na snagu ovog Pravilnika prestaje važiti Pravilnik
o uvjetima, načinu i obrascu vođenja građevinskog
dnevnika (»Narodne novine«, broj 59/93).

Članak 12.

Ovaj Pravilnik stupa na snagu osmog dana od dana objave u »Narodnim
novinama«.

Klasa: 362-01/99-03/02
Urbroj: 531-01-00-1
Zagreb, 10. siječnja 2000.

Ministar
**mr. sc. Marko Širac**, v. r.

![](dodatni/374641.gif)

![](dodatni/374642.gif)

![](dodatni/374643.gif)

Pravilnik, NN 6/2000-68